Pasiënt-dokter-vertroulikheid tydens Covid-19 - Solidariteit GildesSolidariteit Gildes Pasiënt-dokter-vertroulikheid tydens Covid-19 - Solidariteit Gildes
Tuis / Gesondheidpraktisyns Artikel / Pasiënt-dokter-vertroulikheid tydens Covid-19
Die Covid-19-pandemie het 'n toenemende aantal etiese en regskwessies tot gevolg, veral met betrekking tot pasiënt-dokter-vertroulikheid.
Solidariteit se Beroepsgilde vir Gesondheidspraktisyns het gaan navorsing doen oor die invloed van die Covid-19-pandemie op pasiënt-dokter-vertroulikheid.
Dokters moet aan pasiënte verduidelik hoe die maatreëls wat getref word om die verspreiding van die virus te bekamp, hul vertroulikheid beïnvloed, sê prof. David McQuoid-Mason van die Sentrum vir Sosio-Regstudies aan die Universiteit van KwaZulu-Natal.
In 'n stuk van McQuoid-Mason wat onlangs in die Suid-Afrikaanse Mediese Joernaal (SAMJ) gepubliseer is, skryf hy dat dokters hul pasiënte moet inlig dat sekere wette en die gemene reg vereis dat hulle die vertroulikheidsreël oortree, veral as dit nodig is om derde partye te beskerm en indien dit in openbare belang is.
Die Nasionale Gesondheidswet (Wet 61 van 2003) bepaal dat die private en sensitiewe inligting wat 'n dokter van 'n pasiënt het nie aan ander gegee moet word nie, tensy die pasiënt toestemming gee of die gesondheidsorgpraktisyn die bekendmaking daarvan kan regverdig.
"Covid-19 is 'n voorbeeld van 'n wetlike plig om aanmeldbare siektes aan te meld by die aangewese gesondheidsowerheid waar die siekte 'n risiko vir die breër gemeenskap inhou," sê McQuoid-Mason. Covid-19 is tot 'n aanmeldbare siekte verklaar en is onderworpe aan uitgebreide regulasies kragtens die rampbestuurswet om die verspreiding daarvan in Suid-Afrika te voorkom.
McQuoid-Mason wys daarop dat indien 'n dokter (of laboratorium) 'n monster van 'n pasiënt neem om vir Covid-19 te toets, moet die dokter (of die laboratorium) die naam, identiteits- of paspoortnommer, woonadres en selfoonnommer van die pasiënt aanteken en 'n afskrif of foto kry van hul paspoort, bestuurslisensie en ID. Dié inligting moet onmiddellik saam met alle inligting rakende die waarskynlike kontakte van die persoon wat getoets is, by die direkteur-generaal van gesondheid ingedien word vir opname in die Covid-19-opsporingsdatabasis wat op die been gebring is ingevolge die regulasies.
"Dokters moet pasiënte in kennis stel dat hoewel hulle persoonlike inligting oor hul pasiënte en afskrifte van hul pasiënte se dokumente aan die direkteur-generaal van gesondheid moet stuur, sulke inligting vertroulik gehou word. Verder mag die inligting nie bekend gemaak word deur persone wat nie daartoe gemagtig is nie, of tensy dit nodig is om die verspreiding van die epidemie te voorkom. Dokters moet ook hul pasiënte meedeel dat enige ander inligting uit hul konsultasies wat nie van toepassing is op die voorkomende maatreëls van Covid-19 of wat nie ingevolge enige ander wetgewing bekendgemaak moet word nie, vertroulik gehou sal word."
Die Solidariteit Gilde vir Gesondheidspraktisyns is 'n beroepsgemeenskap wat saamstaan en saamwerk. Dit is 'n tuiste wat fokus op gesondheidsberoepe waar jy in jou besondere dissipline tuis kan voel, saam kan werk en saam kan leer. Dit is 'n gemeenskap wat daarop toegespits is om die gesondheidsberoepe te beskerm, jongmense 'n kans op 'n loopbaan binne die gesondheidsberoepe te gee, en die waghond te wees wat brandpunte in die beroep met werkbare oplossings takel.
Gildelede het die geleentheid om kollektief by die behoud, uitbouing en volhoubaarheid van hul betrokke beroep betrokke te raak. Gemeenskaplike waardes gee aan elke gildelid iets om in te glo, asook 'n platform om terug te ploeg en kennis te deel deur netwerkgeleenthede, werkskepping of mentorskapprogramme.